Grøn strøm dækker stigning i danskernes elforbrug

Danskernes elforbrug bare stiger og stiger, viser Energistyrelsens energistatistik for første halvår 2024. Forbruget i første halvår endte 8 procent over første halvår 2023. Udgangspunktet i 2023 var ganske vist præget af høje elpriser, men også set i et længere perspektiv er elforbruget i Danmark steget betragteligt.

Baggrunden for den kraftige stigning i elforbruget vil først blive fuldt afdækket i forbindelse med udgivelsen af den endelige energistatistik for 2024. Det spiller sandsynligvis en rolle, at flere eldrevne varmepumper har erstattet olie- og gasfyr, og at bestanden af elbiler er vokset markant.

Stigningen i elforbruget blev dog mere end dækket ind af øget produktion af el fra vindkraftanlæg i Danmark.

I første halvår 2024 producerede vindkraft 17,2 procent mere el end i samme periode året før. I første halvår af 2024 udgjorde Danmarks vindkraftproduktion dermed 57,9 procent af den indenlandske elforsyning mod 53,4 procent i samme periode året før.

Den samlede vindkraftproduktion i første halvår af 2024 var 26,7 procent højere end gennemsnittet for perioden de forudgående fem år.

Faktisk energiforbrug pr. kvartal i Danmark [PJ] (Illustration: Energistyrelsen).

Det betyder, at der på trods af det sigende elforbrug er blevet brugt mindre kul. I første halvår 2024 faldt forbruget 37,5 procent i forhold til samme periode året før. Det samlede forbrug af kul og koks i januar-juni 2024 udgjorde dermed 10,2 PJ. Det er til sammenligning lavere end forbruget på én sommermåned for 20 år siden.

Danmarks samlede, faktiske energiforbrug steg med 0,6 procent eller 2 PJ, når man sammenligner første halvår 2024 med første halvår 2023. Det landede på 350 PJ.

Grøn strøm dækker stigning i danskernes elforbrug